OBH  2854/1999.
Az állampolgári jogok országgyűlési biztosának jelentése
Előadó: dr.Kiss László

Az eljárás megindulása:
	Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján Baranya megyei látogatásom során utóvizsgálatot rendeltem el a Baranya megyei Büntetésvégrehajtási Intézetben, a hivatásos állomány és a fogvatartottak helyzetében, az 1997 évi vizsgálat óta bekövetkezett változások, illetve ajánlásaim végrehajtásának ellenőrzése érdekében. 

Vizsgált alkotmányos jogok:
Alk. 18. §  Az egészséges környezethez való jog
Alk. 70/D. § (1) bek. A legmagasabb szintű testi és lelki egészséghez való jog
Védelemhez való jog (Alk. 57. § (3) bek.)

A vizsgálat megállapításai:
	A parancsnok gazdasági helyettesétől kapott tájékoztatás és az intézet bejárása eredményeként a következőket állapítottuk meg:
	Az átfogó vizsgálat óta az intézetben jelentős beruházásokra került sor. A fejlesztések a hivatásos állomány és a fogvatartottak ellátását lényegesen javították, de nem változtak a fogvatartási körülmények és nem csökkent a zsúfoltság. A látogatás idején a 102 fogvatartott elhelyezésére alkalmas intézetben 170 személy volt befogadva.
	A hivatásos állomány jogszabályban előírt képzettségi szintjének biztosítására, a középiskolai végzettséggel nem rendelkező tiszthelyettesek részére 1998. őszén a SZILTOP Közhasznú Társaság szervezésében gimnáziumi levelező képzést indítottak. A képzésre 19 fő jelentkezett. Az egyéni tanulást a tisztek óraadással segítik. Az új felvételesek szakmai képzését a háromhetes alapkiképzés után, öthónapos, regionális - szakmai végzettséget nyújtó - tanfolyammal biztosítják.
	Az állomány fizikai felmérése az elmúlt év során megtörtént, valamennyien megfeleltek az előírt követelményeknek. A felkészülés és a lebonyolítás érdekében az intézet új szárnyában kondicionáló termet alakítottak ki. A teljes állományra kiterjedő egészségügyi szűrés is megtörtént. A vizsgálatokat a Honvéd Kórházban végezték.
	Jelenleg is tapasztalható, hogy az állomány más jövedelemszerző tevékenységet folytat. A jövedelmi viszonyokat nem tudták megjavítani, de januárban bevezettek egy új szolgálati beosztási rendszert, amely kiszámíthatóbbá tette a váltásos rendszerben dolgozó hivatásosok munkáját. Az öt váltásos szolgálati rend szerint a 12 óra szolgálatot 48 óra szabadidő követi. Az országos parancsnok intézkedése alapján a biztonsági állománynál a szolgálatteljesítési idő 4 hetes időszakra 160 óra, 5 hetes időszakra 200 óra. Az állomány leterheltsége csökkent. A szolgálatszervezés 72 órára előre történik. Kevesebb a váratlan berendelés, mert a következő heti előállításokra más intézetekből átszállításra kerülő elitéltekről az előző hét péntekjéig írásos információt kapnak. A fáradtságból eredő problémák csökkentek, mert az állomány előre tudja, hogy mikor fog dolgozni.
	A személyi állomány elhelyezési és munkakörülményei javítása érdekében részben központi, részben saját forrásból több intézkedés történt. Átépítették a személybejárati őrhelyet. Számottevően javultak a konyhavezetők, élelmiszer raktáros és az egészségügy munkafeltételei. 1999. március 1-én beindították a személyi állomány közétkeztetését. Egy ebéd ára 180 forint. Kisebb felújítást hajtottak végre a biztonsági állomány étkezőjében. Néhány bútorral javították a munkahelyek berendezését (íróasztalok, számítógép asztalok, forgószékek, ventillátor). Központi intézkedés alapján a helyi közlekedési bérletek díjának 50 %-át megtérítik a dolgozók részére. Helyi kezdeményezésre, a szakszervezet bevonásával két lakrészes üdülőt vásároltak Harkányban.
	1998. végén az intézet melletti két lakóházat megvásárolták. Az új épület kiviteli tervei engedélyezés alatt állnak. Az építkezés befejezése után a jelenlegi főépületből a teljes irodai állomány átköltözik. Ide kerül át az állomány öltözője, szociális blokkal kiegészülve, külön a nődolgozók és külön a férfiak részére. A megvalósítás után lehetőség nyílik a főépületben is a körleten dolgozók szociális blokkjának és pihenőszobájának kialakítására. A nevelői állomány a jelenlegi irodák felújításával korszerű munkahelyet kap. 
	Az átfogó vizsgálatot követően kezdődött meg egy új blokk építése, amelyet 1998 decemberében adtak át. Korszerűen felszerelt, 300 adagos konyhát és étkezőt építettek a fogvatartottak részére. A norma szerinti és a speciális igényeknek megfelelő (diétás, cukorbeteg, mohamedán vallásnak megfelelő) étkezést biztosítani tudják. Ezt a beszerzett étlapok is igazolták.
	A földszinten van a fürdő, a tetőtérben van a könyvtár és az orvosi rendelők (belgyógyászat, pszichiátria, fogászat). A sétaudvar kettéválasztásával elérték, hogy egyidejűleg két fogvatartotti csoport is szabad levegőn tartózkodhat. További előrelépést jelent az enyhébb végrehajtási szabályok alá tartozó elitéltek részére létrehozott nyitott körlet. Az építkezés befejezését követően a főépület irodáinak jelentős része visszakapná eredeti zárka funkcióját, amely közel 80 fős férőhely bővítést fog eredményezni. A beruházás keretében megoldódik a zárkák padozatának felújítása és a WC-k légtérből való leválasztása is. A megtekintett zárkákban a korábbi ajánlásunknak megfelelően függönnyel látták el a WC-ket.
	Változatlanul nehézségekkel jár az elitéltek foglalkoztatása. Külső munkán hárman dolgoznak, az intézetben huszonnyolc személyt tudnak foglalkoztatni. Az előzetes letartóztatottak részére nem tudnak munkát biztosítani.
	A zárkák meglátogatása során meghallgatott elitéltek és előzetes letartóztatottak a körülményeikre és a bánásmódra nem panaszkodtak. Az előzetes letartóztatottak többsége kirendelt védővel rendelkezik. A védő nevét és címét a befogadási rendelvény tartalmazza, a kapcsolatfelvételt a személyzet biztosítja. Ennek ellenére sok panasz volt a kapcsolattartásra. Az egyik letartóztatott azt állította, hogy kirendelt védője az előzetes letartóztatását megelőző bírói meghallgatáson sem vett részt. Többen jelezték, hogy kérésük ellenére az ügyvéd nem kereste fel őket. A fogvatartottaktól kértük, hogy panaszaikat - konkrét adatokkal - írják meg hívatalunkhoz, amelynek címét a rendelkezésükre bocsátottuk. 
	Az intézetben megvalósított fejlesztések jelentős mértékben javították a fogvatartottak és a hivatásos állomány helyzetét. A munka folytatásától a tervek szerint a zsúfoltság enyhítése is várható. Összességében megállapítottam, hogy az átfogó vizsgálat eredményeként tett ajánlások elérték a céljukat. 

Budapest, 1999. június 22.

Gönczöl Katalin